b'\n_START_ARTICLE_\nJuntez\n_START_SECTION_\nDogajanje\n_START_PARAGRAPH_\nV kr\xc4\x8dmi mo\xc5\xbeujejo \xc5\xa1tudenta in Komisar. Pride Juntez s h\xc4\x8derjo, ki je bila obiskovala gospodinjsko \xc5\xa1olo v mestu; z njima je tudi \xc5\xbdefran\xc4\x8dek. Juntez mu je bil obljubil Marjeto v zakon, a Marjeta ga ne mara, brani se in ko jo izzovejo, kar naravnost pove, da ho\xc4\x8de Komisarja; v mestu sta se spoznala in Komisar jo snubi. Junteza njena nepokor\xc5\xa1\xc4\x8dina tako razjezi, da ji grozi s palico, ker pa je pregloboko pogledal v kozarec, nima prave avtoritete in za mizo zaspi.\n_START_SECTION_\nLiterarna zgodovina, kritike\n_START_PARAGRAPH_\n"Tako lahko z gotovostjo trdimo, da ne poznamo integralnega besedila Levstikovega Junteza. Vendar nam tudi ohranjeni okrnjeni rokopis skupaj s sekundarnim gradivom daje mo\xc5\xbenost, razpravljati vsaj o dveh pomembnih sestavinah dela, in sicer o njegovem gledali\xc5\xa1kem zna\xc4\x8daju in o jezikovno stilni specifiki besedila. Obe ti sestavini se nam \xc5\xbee ob pazljivej\xc5\xa1em branju in primerjanju poka\xc5\xbeeta za tisti \xc4\x8das izjemno novatorski, \xc5\xa1e ve\xc4\x8d, eksperimentalni."_NEWLINE_"Tako je Levstik spontano z upo\xc5\xa1tevanjem specifike izbranega okolja in z obhkovalno doslednostjo prehitel gledali\xc5\xa1ki razvoj na Slovenskem za celo stoletje. Med sredstva, s katerimi je dosegal avtenti\xc4\x8dnost uprizorjenega v uprizoritvenem okolju, pa ne sodi le obleka in rekviziti, torej izrazito gledali\xc5\xa1ka, opti\xc4\x8dna govorica, ampak predvsem jezik dramatskega dialoga. Levstik je zelo tenkoslu\xc5\xa1no za specifi\xc4\x8dne razlo\xc4\x8dke oblikoval glavno besedilo svoje igre. (Koruza 1982: 178\xe2\x80\x93179)'